ส่วนที่ 1

สรุปสาระสำคัญ (Executive Summary)

NSM จัดตั้งขึ้นในปี 2537 โดยใช้ชื่อว่า “บริษัท นครไทยสตริปมิล จำกัด” มีชื่อภาษาอังกฤษว่า
“Nakornthai Strip Mill Co., Ltd.” (ซึ่งต่อไปนี้จะเรียกว่า “บริษัท”)
โดยมีวัตถุประสงค์ในการจัดตั้งเพื่อดำเนินธุรกิจแผ่นเหล็กรีดร้อนด้วยเทคโนโลยีเหล็กแบนอย่างบาง
(Thin-Slab) ด้วย โรงงานผลิตเหล็กขนาดย่อม (Mini Mill) ในประเทศไทย
บริษัทได้เริ่มดำเนินการก่อสร้างโรงงานขึ้นในจังหวัดชลบุรี เมื่อเดือนพฤศจิกายน 2538
โดยมีสายการผลิตที่รวมถึงการหลอมเหล็กและการรีดร้อน
ต่อมาบริษัทได้แปรสภาพเป็นบริษัทมหาชนจำกัด
และได้รับอนุญาตให้0เป็นบริษัทจดทะเบียนในตลาดหลักทรัพย์แห่งประเทศไทย เมื่อวันที่ 2 กรกฎาคม
2539 โดยได้กำหนดราคาเสนอขายหลักทรัพย์ต่อประชาชนทั่วไปในขณะนั้น หุ้นละ 16 บาท
มูลค่าที่ตราไว้หุ้นละ 10 บาท

บริษัทได้เริ่มทำการทดลองผลิตเป็นครั้งแรกในเดือนมกราคม ปี 2541
ด้วยแผนกำลังการผลิตประมาณ 1.5 ล้านตันต่อปี
แต่เนื่องจากประเทศไทยประสบวิกฤตการณ์ทางเศรษฐกิจตลอดเวลา 11 เดือนต่อมา
เป็นผลให้บริษัททำการผลิตได้ในปริมาณที่ต่ำกว่าแผนกำลังการผลิตเป็นอย่างมาก
และบริษัทได้หยุดการผลิต เมื่อเดือนธันวาคม 2541
เนื่องจากอุปกรณ์ไฟฟ้าได้รับความเสียหายจากฟ้าผ่า
ซึ่งบริษัทได้ซ่อมแซมจนเสร็จสมบูรณ์ในช่วงปลายเดือนกุมภาพันธ์ 2542

แต่บริษัทยังคงหยุดการผลิตจนถึงเดือนตุลาคม 2546
อันเป็นผลกระทบทางด้านการเงินที่เกิดจากการลดค่าของเงินบาท
และภาวะตกต่ำของตลาดเหล็กทั้งในและต่างประเทศ นอกจากนี้ บริษัท
ยังได้หยุดการก่อสร้างสายการผลิตเหล็กล้างผิว (Pickling line) สายการผลิตเหล็กแผ่นรีดเย็น
(Cold-Rolling line) สายการผลิตเหล็กเคลือบ (Galvanizing line)
และโรงงานผลิตเหล็กพรุน (Direct Iron Reduction)
ซึ่งถือเป็นส่วนสำคัญของแผนการก่อสร้างเดิม

เหตุการณ์ที่กล่าวข้างต้นส่งผลให้บริษัทไม่สามารถชำระหนี้ได้ และนับแต่เดือนธันวาคม 2541
บริษัทได้ผิดนัดชำระหนี้ที่ถึงกำหนดชำระและได้มีผู้บริหารระดับสูงลาออกไป

ในปี 2543
บริษัทได้เข้าสู่กระบวนการปรับโครงสร้างหนี้ตามกระบวนการของคณะกรรมการปรับปรุงโครงสร้างหนี้
และในเดือนเมษายนปีเดียวกัน เข้าสู่กระบวนการฟื้นฟูกิจการภายใต้ศาลล้มละลายกลาง
ตลาดหลักทรัพย์แห่งประเทศไทยได้ขึ้นเครื่องหมายห้ามซื้อขายหลักทรัพย์ของบริษัทฯ (SP) ตั้งแต่วันที่
8 พฤษภาคม 2543

ในวันที่ 11 ธันวาคม 2545 ศาลล้มละลายกลางได้ให้ความเห็นชอบด้วยแผนฟื้นฟูกิจการ
และแต่งตั้งให้บริษัท มหาราช แพลนเนอร์ จำกัด เป็นผู้บริหารแผน
และบริษัทสามารถปฏิบัติตามเงื่อนไขที่มีผลบังคับใช้ของแผน ในวันที่ 31 ตุลาคม 2546
โดยมีประเด็นหลักคือ การเสนอขายหุ้นให้แก่ประชาชน จำนวน 1,800 ล้านหุ้น มูลค่าที่ตราไว้หุ้นละ
8.25 บาท ในราคาขายหุ้นละ 2.20 บาท
และการปรับโครงสร้างหนี้โดยการแปลงหนี้เป็นทุนและขยายระยะเวลาการชำระหนี้ที่คงเหลือเพียง
200 ล้านเหรียญสหรัฐ ส่งผลให้งบการเงินของบริษัทมีส่วนผู้ถือหุ้นเป็นบวก
และตลาดหลักทรัพย์แห่งประเทศไทยได้อนุญาตให้เปิดซื้อขายหลักทรัพย์ของบริษัทอีกครั้งในหมวด
REHABCO เมื่อวันที่ 18 พฤศจิกายน 2546

ภายหลังจากที่บริษัทบรรลุผลสำเร็จของเงื่อนไขบังคับก่อนตามแผนฟื้นฟูกิจการ
โดยสามารถระดมทุนจากการออกหุ้นใหม่เพื่อขายให้แก่ประชาชนทั่วไปเมื่อเดือนตุลาคม 2546
บริษัทได้เริ่มการทดสอบสายการผลิตจริงโดยรวมของโรงงานหลัก (Hot Commissioning of
the Core Facility) เมื่อวันที่ 13 ธันวาคม 2546 หลังจากนั้นในวันที่ 18 ธันวาคม 2546
บริษัทสามารถทดสอบระบบโดยรวมอย่างต่อเนื่องของโรงงานหลัก
เริ่มจากระบบหลอมจนจบกระบวนการที่ระบบรีดร้อนจนเป็นเหล็กแผ่นม้วน
และได้เริ่มทดสอบการผลิตอย่างต่อเนื่องในเดือนมกราคม 2547 จนสามารถผลิตเหล็กแผ่นม้วนได้ถึง
502,115 ตัน ในปีที่ผ่านมา

ผลการดำเนินงานของบริษัทปรากฎตามตารางที่แสดงข้างท้าย

สรุปผลการดำเนินงานของบริษัทสิ้นสุด ณ วันที่ 31 ธันวาคม 2548 และ 2547

(หน่วย : ล้านบาท)

  ------------------------------ --------------------- -------------------
  รายการ                         2548                  2547

  รายได้รวม                       15,856.08             9,976.06

  กำไร/(ขาดทุน)สุทธิ                (720.94)              583.38

  สินทรัพย์รวม                      32,586.44             32,889.84

  หนี้สินรวม                        14,766.88             14,807.84

  ส่วนของผู้ถือหุ้นรวม                 17,819.56             18,081.99

  กำไรต่อหุ้นขั้นพื้นฐาน*               (0.08)                0.06

  มูลค่าตามบัญชีต่อหุ้นขั้นพื้นฐาน*         1.93                  2.01
  ------------------------------ --------------------- -------------------

หมายเหตุ : (*) จำนวนหุ้นขั้นพื้นฐานที่ใช้ในการคำนวณในปี 2548 และ 2547 เท่ากับ
9,216,649,877 หุ้น
และ 8,986,398,641 หุ้น ตามลำดับ

ในส่วนของการผลิตนั้น ในปี 2548 บริษัทสามารถผลิตเหล็กแผ่นรีดร้อนได้ 773,033 ตัน
เพิ่มขึ้นร้อยละ 54 เมื่อเปรียบเทียบกับปี 2547 แต่ต่ำกว่าเป้าหมายการผลิตที่ตั้งไว้ที่ 900,000 ตัน
เนื่องจากผลกระทบจากการนำเข้าสินค้าราคาถูกจากประเทศจีนเป็นจำนวนมากกดดันราคาจำหน่ายในประเทศ
บริษัทจึงต้องลดกำลังการผลิตเพื่อรักษาระดับราคาในตลาด
อัตราการเพิ่มดังกล่าวแสดงให้เห็นว่าบริษัทสามารถทำการผลิตได้เกือบจะเต็มความสามารถของเครื่องจักรนอกจากนี้ยังมีสามารถเพิ่มการผลิตเหล็กแผ่นบางความหนาต่ำกว่า
1.5 มิลลิเมตรโดยไม่กระทบกับการผลิตรวม

นอกจากนี้ยังได้ทดลองผลิตผลิตภัณฑ์ใหม่ ๆที่มีมูลค่าเพิ่มหลายประเภท เช่น
การผลิตเหล็กแผ่นรีดร้อนเพื่อใช้สำหรับการผลิตเหล็กแผ่นรีดเย็น
และการพัฒนาการผลิตเหล็กแผ่นเพื่อใช้การผลิตท่อแก๊ส
ที่สำคัญในปีนี้บริษัทได้เริ่มเปิดใช้โรงงานปรับสภาพผิวของเหล็กแผ่นรีดร้อน

ในส่วนของการบริหารและควบคุมคุณภาพ
ในเดือนพฤศจิการยนบริษัทได้รับการรับรองระบบบริหารคุณภาพมาตรฐาน ISO9001:2000
เพื่อเพิ่มช่องทางในการจัดจำหน่ายในตลาดต่างประเทศและตลาดเฉพาะเจาะจงบริษัทจะดำเนินการให้ได้รับการรับรองโดยมาตรฐานอื่น
ๆ ของตลาดต่างประเทศต่อไป

สำหรับการบริหารและจัดการบริษัทนั้น
บริษัทยังคงอยู่ระหว่างการปฏิบัติตามแผนฟื้นฟูกิจการที่ได้รับอนุมัติจากศาลล้มละลายกลาง